b'\n_START_ARTICLE_\nMe (mitologia)\n_START_PARAGRAPH_\nEn la mitologia sum\xc3\xa8ria un me \xc3\xa9s un dels decrets preordenats immutables dels d\xc3\xa9us o for\xc3\xa7a impersonal que fonamenta les institucions socials, les pr\xc3\xa0ctiques religioses, les tecnologies, els comportaments, els costums i les condicions humanes que fan possible la civilitzaci\xc3\xb3, tal com els sumeris l\'entenien. S\xc3\xb3n lleis fonamentals perqu\xc3\xa8 els sumeris entenguin la relaci\xc3\xb3 entre els humans i els d\xc3\xa9us i garanteixin l\'equilibri de l\'univers i per tant de la societat.\n_START_SECTION_\nOrigen i natura mitol\xc3\xb2gica\n_START_PARAGRAPH_\nEls mes eren posse\xc3\xafts origin\xc3\xa0riament pel d\xc3\xa9u Enlil i despr\xc3\xa9s lliurats al d\xc3\xa9u de la saviesa, Enki, perqu\xc3\xa8 els custodi\xc3\xa9s, qui els gestionava en els diferents centres sumeris comen\xc3\xa7ant amb la seva pr\xc3\xb2pia ciutat d\'\xc3\x88ridu i continuant per Ur, Melukhkha i Dilmun. Aix\xc3\xb2 es descriu al poema Enki i l\'Ordre Mundial, que tamb\xc3\xa9 detalla la forma en qu\xc3\xa8 es reparteixen les responsabilitats de diversos oficis i els fen\xc3\xb2mens naturals entre els d\xc3\xa9us menors. En aquest poema els mes de diversos llocs no estan clarament especificats, i semblen ser diferents de les responsabilitats individuals de cada divinitat, at\xc3\xa8s que es mencionen en relaci\xc3\xb3 amb llocs espec\xc3\xadfics en compte d\'amb d\xc3\xa9us. Despr\xc3\xa9s d\'una considerable auto-glorificaci\xc3\xb3 per part d\'Enki, la seva filla Inanna es queixa que ha donat poca import\xc3\xa0ncia a les seves esferes d\'influ\xc3\xa8ncia divina. Enki fa el que pot per apaivagar-la, assenyalant aquells mes que ella t\xc3\xa9._NEWLINE_No hi ha cap implicaci\xc3\xb3 directa en el cicle mitol\xc3\xb2gic entre aquest poema i el que \xc3\xa9s la principal font d\'informaci\xc3\xb3 sobre els mes, Inanna i Enki: La transfer\xc3\xa8ncia de les arts de la civilitzaci\xc3\xb3 d\'\xc3\x88ridu a Uruk, per\xc3\xb2 un cop m\xc3\xa9s el descontentament d\'Inanna \xc3\xa9s patent. Ella \xc3\xa9s la de\xc3\xaftat tutelar d\'Uruk i desitja augmentar la seva influ\xc3\xa8ncia i gl\xc3\xb2ria portant els mes des d\'\xc3\x88ridu. Per a aix\xc3\xb2 viatja al santuari d\'Enki a \xc3\x88ridu i convida a un banquet Enki amb la intenci\xc3\xb3 d\'emborratxar-lo i poder aconseguir els m\xc3\xa9s de cent mes. Amb el robatori d\'aquests mes, se\'n va en vaixell cap a Uruk i quan Enki s\'adona del que ha fet, intenta recuperar-los, per\xc3\xb2 la deessa rebutja els d\xc3\xa8mons emissaris amb conjurs m\xc3\xa0gics i al final desisteix. Per\xc3\xb2 com a d\xc3\xa9u savi i reflexiu, no s\'enfadar\xc3\xa0 amb Inanna, car fins i tot l\'ajudar\xc3\xa0 a sortir posteriorment de l\'infram\xc3\xb3n. _NEWLINE_Segurament mai no se sabr\xc3\xa0 com eren els mes, tot i que s\xc3\xb3n representats com alguna mena d\'objectes f\xc3\xadsics. No nom\xc3\xa9s estaven emmagatzemats en un lloc prominent a l\'Apsu, sin\xc3\xb3 que Inanna pogu\xc3\xa9 mostrar-los a la gent d\'Uruk despr\xc3\xa9s que els hi port\xc3\xa9s amb el seu vaixell. Alguns d\'ells eren realment objectes f\xc3\xadsics, com \xc3\xa9s el cas d\'instruments musicals, per\xc3\xb2 d\'altres eren "tecnol\xc3\xb2gics" com la cistelleria o abstraccions com la vict\xc3\xb2ria.'